บ้านปูขายหุ้นเหมือง2หมื่นล. แจงสนองนโยบายรัฐบาลจีน
บ้านปู ขายหุ้นเหมืองถ่านหิน 20,264 ล้านบาท ชี้เป็นไปตามนโยบายรัฐบาลจีน ส่วนธนาคารกรุงเทพเพิ่มลงทุนบริษัทในสหรัฐ
17 ส.ค. 2554

บ้านปู ขายหุ้นเหมืองถ่านหิน 20,264 ล้านบาท ชี้เป็นไปตามนโยบายรัฐบาลจีน ส่วนธนาคารกรุงเทพเพิ่มลงทุนบริษัทในสหรัฐ 
บริษัท บ้านปู (BANPU) เปิดเผยว่า บริษัทย่อยได้ลงนามในสัญญาซื้อขายหุ้นในบริษัท AACI SAADEC (HK) หรือ SAADEC (HK) Holdings กับบริษัท China Resources Coal Holdings Co., Ltd. จำนวน 100% คิดเป็นมูลค่าเท่ากับ 669 ล้านเหรียญสหรัฐ หรือประมาณ 20,264 ล้านบาท และบริษัท SAADEC (HK) ถือหุ้นจำนวน 56% ในเหมืองถ่านหิน Shanxi Asian American Daning Energy (SAADEC) 
ส่วนเหตุผลในการขายหุ้นดังกล่าว เพื่อสนับสนุนนโยบายของรัฐบาลสาธารณรัฐประชาชนจีนที่เกี่ยวกับการถือหุ้นในธุรกิจถ่านหินในประเทศ โดยไม่มีผลกระทบต่อการลงทุนของบริษัทในเหมืองถ่านหินแหล่งอื่นๆ ในสาธารณรัฐประชาชนจีน
ขณะที่ธนาคารกรุงเทพ (BBL) ได้ลงทุนเพิ่มในหุ้นสามัญของบริษัทในกลุ่ม ROHATYN จำนวน 2 บริษัท ซึ่งจดทะเบียนที่ประเทศสหรัฐอเมริกา ทั้งนี้เป็นบริษัทที่เกี่ยวเนื่องกับการบริหารกองทุนรวม 
ก่อนหน้านี้ ธนาคารได้ถือหุ้นของบริษัท TRG Management LP จาก 9.19% มูลค่าเงินลงทุน 15.30 ล้านเหรียญสหรัฐ ก็จะซื้อหุ้นเพิ่มเป็น 10% มูลค่าเงินลงทุนรวมประมาณ 17.11 ล้านเหรียญสหรัฐ 
สำหรับบริษัท TRG Allocation LLC ถืออยู่จำนวน 9.19% เพิ่มเป็น 10% จากมูลค่า 10.20 ล้านเหรียญสหรัฐ เพิ่มเป็น 11.40 ล้านเหรียญสหรัฐ